স্বরাষ্ট্র মন্ত্রক
লক্ষ্মৌয়ে উত্তরপ্রদেশ স্টেট ইনস্টিটিউট অফ ফরেন্সিক সায়েন্সের শিলান্যাস করেছেন কেন্দ্রীয় স্বরাষ্ট্রমন্ত্রী শ্রী অমিত শাহ
নতুন দিল্লি, ১ আগস্ট, ২০২১
কেন্দ্রীয় স্বরাষ্ট্রমন্ত্রী শ্রী অমিত শাহ, আজ লক্ষ্মৌয়ে উত্তরপ্রদেশ স্টেট ইনস্টিটিউট অফ ফরেন্সিক সায়েন্সের শিলান্যাস করেন। মন্ত্রী এই উপলক্ষ্যে একটি চারাগাছ রোপন করেছেন। অনুষ্ঠানে রাজ্যের মুখ্যমন্ত্রী যোগী আদিত্যনাথ, দুই উপমুখ্যমন্ত্রী শ্রী কেশব প্রসাদ মৌর্য্য এবং ড. দীনেশ শর্মা উত্তরপ্রদেশ পুলিশের ডিরেক্টর জেনারেল সহ প্রবীণ আধিকারিকরা উপস্থিত ছিলেন। অনুষ্ঠানে বক্তব্য রাখার সময় মন্ত্রী বলেন, উত্তরপ্রদেশ স্টেট ইনস্টিটিউট অফ ফরেন্সিক সায়েন্সের বৃহৎ এই প্রাঙ্গনে যে বীজ আজ রোপন করা হল, তা আগামীদিনে একটি মহীরুহে পরিণত হবে। বিপুল সংখ্যক ছাত্রছাত্রীর ভবিষ্যৎ এখানে তৈরি হবে। অনেকে এখানে গবেষণা করবেন এবং তাঁরা শুধু উত্তরপ্রদেশের নয়, সারা দেশের আইন শৃঙ্খলা রক্ষাকারী সংস্থার জন্য গুরুত্বপূর্ণ ভূমিকা পালন করবেন।
শ্রী শাহ বলেন, পৃথিবীতে এই ধরণের ফরেন্সিক সায়েন্স বিশ্ববিদ্যালয় গুজরাটের মুখ্যমন্ত্রী থাকার সময় শ্রী নরেন্দ্র মোদী সেই রাজ্যে গড়ে তোলেন। লক্ষ্মৌয়ের এই প্রতিষ্ঠানে উন্নতমানের ডিএনএ কেন্দ্র গড়ে তোলার জন্য কেন্দ্রীয় সরকার ১৫ কোটি টাকা বরাদ্দ করেছে। দেশে পুলিশী ব্যবস্থার আধুনিকীকরণের ইতিহাসে যোগী আদিত্যনাথের নেতৃত্বে এই প্রতিষ্ঠান গুরুত্বপূর্ণ ভূমিকা পালন করবে। কেন্দ্রীয় স্বরাষ্ট্র মন্ত্রী আরো বলেন, বিভিন্ন প্রকল্প পরিকল্পনা করা খুব সোজা। কিন্তু সেগুলির বাস্তবায়ন, মধ্যস্বত্ত্বভোগীদের সরিয়ে সুবিধেভোগীদের কাছে তার সুফল পৌঁছে দেওয়া, কোনো রকমের উৎকোচ না দিয়ে এবং সমস্যার সম্মুখীন না হয়ে সুবিধাভোগীরা যাতে সংশ্লিষ্ট প্রকল্পগুলির সুবিধা পান, সেটি নিশ্চিত করা খুব কঠিন কাজ। উত্তরপ্রদেশের মুখ্যমন্ত্রী যোগী আদিত্যনাথ ও তার প্রশাসন ৪৪টি প্রকল্পের বাস্তবায়ন করে দেশে প্রথম স্থান অর্জন করেছে, যা আমাদের সকলের কাছে অত্যন্ত গর্বের। শ্রী শাহ বলেন, ২০১৭ সালে রাজ্যের আইন শৃঙ্খলার উন্নতি এবং উত্তরপ্রদেশকে একটি উন্নত রাজ্যে পরিণত করার প্রতিশ্রুতি তাঁরা দিয়েছিলেন। আজ দেশে উত্তরপ্রদেশের আইন শৃঙ্খলার পরিস্থিতি সব থেকে ভালো। রাজ্যের অর্থনীতি চার বছরে ১১ লক্ষ কোটি টাকা থেকে বৃদ্ধি পেয়ে ২২ লক্ষ কোটি টাকা হয়েছে এবং দেশের মধ্যে দ্বিতীয় স্থান অর্জন করেছে।
শ্রী শাহ বলেন, তাদের সরকার জাতপাত বা পরিবারতন্ত্রের ভিত্তিতে চলে না, দলীয় নেতৃত্বের পরিবারগুলিই শুধু উপকৃত হবে, এধরণের কোন কাজ করে না। এই সরকার, দেশের দরিদ্রতম ব্যক্তির উন্নতির জন্য কাজ করে এবং আইন শৃঙ্খলার উন্নতি ঘটাতে সব সময় সচেষ্ট থাকে। প্রধানমন্ত্রী শ্রী নরেন্দ্র মোদীর নেতৃত্বে জনসাধারণের কল্যাণে বিভিন্ন রাজ্য সরকার যে কাজ করছে, উত্তরপ্রদেশ তার মধ্যে প্রথম সারিতে রয়েছে। শ্রী মোদী, দেশজুড়ে আইন শৃঙ্খলা পরিস্থিতির উন্নতি ঘটাতে যে কাজ শুরু করেছেন, তারই অঙ্গ হিসেবে কেন্দ্রীয় স্বরাষ্ট্র মন্ত্রক বিভিন্ন উদ্যোগ নিয়েছে। ২০ বছর আগে পুলিশী ব্যবস্থার সঙ্গে আজকের পরিস্থিতির তুলনা করলে চলবে না। এখন জাল নোট, মাদক পাচারের মাধ্যমে জঙ্গি তৎপরতা, জঙ্গিবাদ, সাইবার অপরাধ, আর্থিক অপরাধ, অস্ত্রশস্ত্র চোরাচালান এবং গরু পাচারের মতো সমস্যাগুলি বেড়েছে। একারণে দেশজুড়ে পুলিশ বাহিনীর আধুনিকীকরণের প্রয়োজন। আর তাই প্রধানমন্ত্রীর অনুপ্রেরণায় কেন্দ্রীয় স্বরাষ্ট্র মন্ত্রক, ন্যাশনাল ফরেন্সিক সায়েন্স ইউনির্ভাসিটি এবং ন্যাশনাল ডিফেন্স ইউনির্ভাসিটি গড়ে তুলেছে।
শ্রী শাহ বলেন, আজ লোকমান্য বাল গঙ্গাধর তিলকের মৃত্যু দিন। স্বাধীনতা আন্দোলনে তিলক মহারাজের অবদান দেশের মানুষ ও ইতিহাস প্রজন্মের পর প্রজন্ম মনে রাখবে। তিলকই প্রথম বলেছিলেন, স্বাধীনতা আমার জন্মগত অধিকার। এই শ্লোগান বৃটিশ সাম্রাজ্যের ভীত নাড়িয়ে দিয়েছিল। তিলক এবং তাঁর সমসাময়িক দুই নেতা লালা লাজপথ রাই এবং বিপিন চন্দ্র পাল একযোগে দেশজুড়ে যে আন্দোলন গড়ে তুলেছিলেন, তারই ফলশ্রুতিতে দেশ আজ স্বাধীন হয়েছে এবং বিশ্বে উন্নত রাষ্ট্র হিসেবে প্রতিষ্ঠিত হওয়ার পথে এগিয়ে চলেছে। মন্ত্রী তিলক মহারাজকে শ্রদ্ধা জানিয়ে বলেন, তাঁর আদর্শ এবং দেশাত্ববোধে উদ্বুদ্ধ হয়ে আগামী প্রজন্ম দেশকে এগিয়ে নিয়ে যাবে।
CG/CB/SFS
(Visitor Counter : 168